מספר פנימי: 2023758

הכנסת העשרים

**יוזמים: חברי הכנסת** **נאוה בוקר**
 **יואב קיש**
 **דוד ביטן**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 פ/5015/20

הצעת חוק העונשין (תיקון – עונש מוות לפעילי טרור מרצחים), התשע"ח–2018

|  |  |  |
| --- | --- | --- |
| תיקון סעיף 96 | 1. | בחוק העונשין, התשל"ז–1977[[1]](#footnote-2) (להלן – החוק העיקרי), בסעיף 96(א), בסופו יבוא "לרבות על ידי ארגון מחבלים". |
| תיקון סעיף 99 | 2. | בסעיף 99 לחוק העיקרי – |
|  |  | (1) בסעיף קטן (א), אחרי "לסייע לכך," יבוא "לרבות על ידי גרימת מוות של אדם"; |
|  |  | (2) אחרי סעיף קטן (ב) יבוא: |
|  |  |  | "(ג) לעניין סעיף זה, לא יחול הסייג בסעיף 96." |
| הוספת סעיף 99א | 3. | אחרי סעיף 99 לחוק העיקרי יבוא: |
|  |  | "טבח במטרה לסייע לאויב או לארגון מחבלים | 99א. | (א) מי שביצע טבח במטרה לסייע לאויב או לארגון מחבלים במלחמתו נגד ישראל, דינו – מיתה או מאסר עולם חובה; בסעיף זה, "טבח" – גרימה למוות של יותר מאדם אחד כחלק ממעשה אחד. |
|  |  |  |  | (ב) בוצע טבח על ידי חבר בארגון מחבלים, חזקה כי התקיימה המטרה כאמור בסעיף קטן (א). |
|  |  |  |  | (ג) החליט בית המשפט לא להטיל עונש מיתה כאמור בסעיף קטן (א), יטיל על הנאשם עונשי מאסר עולם חובה מצטברים כנגד כל אדם שנגרם מותו. |
|  |  |  |  | (ד) עונש מיתה לפי סעיף זה לא יוטל אלא על מי שמלאו לו 18 שנים. |
|  |  |  |  | (ה) תקופת ההתיישנות לעניין סעיף זה תהיה כאמור בסעיף 44 לחוק המאבק בטרור, התשע"ו–2016. |
|  |  |  |  | (ו) לעניין סעיף זה, לא יחול הסייג בסעיף 96." |
| תיקון חוק המאבק בטרור | 4. | בסעיף 39 לחוק המאבק בטרור, התשע"ו–2016[[2]](#footnote-3)­ – |
|  |  | (1) בסעיף קטן (א), במקום "מאסר עולם" יבוא "עונש מוות או מאסר עולם חובה"; |
|  |  | (2) בסעיף קטן (ב), במקום "מאסר עולם" יבוא "עונש מוות או מאסר עולם חובה". |

דברי הסבר

מוצעים תיקונים בחוק העונשין, התשל"ז–1977 (להלן – החוק), ובחוק המאבק בטרור, התשע"ו–2016 (להלן – חוק המאבק בטרור), שמטרתם לקבוע עונש מוות כנגד עבירת רצח או טבח שבוצעה בשליחות אויב או ארגון מחבלים.

על פי המצב החוקי כיום, אם אדם ביצע יותר ממעשה רצח אחד, העונש המקסימלי שמוסמך בית המשפט להטיל על אדם הוא מאסר עולם, אף אם היה חבר בארגון טרור. במקרים מסוימים, בתי המשפט מבטאים את החומרה היתרה שבמעשים אלו על דרך הטלת מאסרי עולם מצטברים. כך למשל, על עבאס א-סייד, הרוצח שתכנן את הפיגוע במלון פארק בליל הסדר במרץ 2002, הוטלו 35 מאסרי עולם. כך גם על המחבלים שביצעו את הרצח במתחם שרונה בתל אביב ביוני 2016 שבו נרצחו ארבעה אנשים, הוטלו מאסרי עולם מצטברים.

ואולם, הלכה למעשה אין נפקות אמיתית להטלת עונש מאסר עולם מצטבר, מלבד בכל הקשור לקציבת עונשים אלו.

על פי נתוני שירות הביטחון הכללי עדיין קיימת מוטיבציה גבוהה בקרב ארגוני הטרור להביא לקטל של ישראלים רבים ככל הניתן. הנתונים מלמדים כי מנעד הענישה הקיים אינו מרתיע.

בנסיבות אלה, שעה שפיגועי הטרור הרצחניים ממשיכים והעונשים שמוטלים על ידי בתי המשפט אינם מרתיעים, קיים צורך חקיקתי, חברתי וציבורי בענישה שיהא בה כדי למגר את פיגועי הטרור.

תיקונים אלה מוצעים מתוך הכרה בכך שהזכות לחיים היא הזכות הראשונה במעלה והבסיסית ביותר. ההגנה על החיים היא הגנה על התשתית המאפשרת דיון משמעותי בזכויות האדם. החברה אינה יכולה לעמוד מנגד בשעה שמחבלים שנמצאו אשמים בביצוע מעשי המתה רבים כחלק מאידיאולוגיה, "מבלים" בבתי הסוהר, משתחררים בעסקאות וחוזרים לבצע מעשי טרור.

כמו כן, מה שמכונה כ"טרור יחידים", אינו אלא חלק ממערך סדור של הסתה מאורגנת באמצעות רשתות חברתיות ומערכות תומכות טרור. ביזור מערך השליטה במחבלים לא צריך להשפיע על המהות, והיא שהמסייע לאויב, יש למצות עמו את הדין, בדמות עונש מוות או מאסר עולם.

לפי סעיף 96 לחוק, עונש מוות יוטל רק כנגד עבירה שנעברה בתקופה בה מתנהלות פעולות איבה צבאיות של ישראל או נגדה. ביחס למלחמה בטרור, הגבלה זו נעדרת היגיון. מאז הקמת מדינת ישראל אזרחיה נאלצו להתמודד עם אלפי פיגועים שהביאם לרצח רבים. מרבית פעולות הטרור בוצעו שלא בתקופה שבה "מתנהלות פעולות איבה צבאיות". ההגבלה הקבועה בסעיף 96 לחוק הביאה למצב אבסורדי לפיו אם בוצע מעשה רצח אחד בתקופה שבה מתנהלות פעולות איבה, בית המשפט יהיה מוסמך להטיל על המבצע עונש מוות. מנגד, אילו בוצעו מספר מעשי רצח בתקופה אחרת, בית המשפט יהיה מנוע מלהטיל עונש מוות.

הצעת החוק נועדה לתקן עיוות זה, ולאפשר מתן ביטוי אמיתי לסלידה של החברה מעבירות מסוג זה, ולאפשר התמודדות אמיתית עם הטרור הרצחני.

מוצע לקבוע בחוק עבירת טבח, שהעונש עליה יהיה עונש מוות או מאסר עולם חובה. מוצע כי בעבירה זו ניתן יהיה לגזור עונש מוות על אדם, גם אם המעשה התבצע בתקופה בה לא מתנהלות פעולות איבה נגד מדינת ישראל. בהתאם מוצע להוסיף על עונש מאסר העולם הקבוע בסעיף 39 לחוק המאבק בטרור (העוסק גם הוא במעשה טבח בציבור גדול), עונש מוות.

---------------------------------

הוגשה ליו"ר הכנסת והסגנים

והונחה על שולחן הכנסת ביום

כ"ח בטבת התשע"ח – 15.1.18

1. ס"ח התשל"ז, עמ' 226. [↑](#footnote-ref-2)
2. ס"ח התשע"ו, עמ' 898. [↑](#footnote-ref-3)